Logo (EST)

Justiitsministeerium

[info@just.ee](mailto:info@just.ee) Meie: 10.12.2024

Infoks: Majandus- ja Kommunikatsiooniministeerium

info@mkm.ee

Ettepanekud kliimakindla majanduse seaduse eelnõule

Lugupeetud minister!

Kliimaministeerium avalikustas 03.12.2024 kliimakindla majanduse seaduse eelnõu (edaspidi **eelnõu**) ja selle seletuskirja. Eesti Turbaliit MTÜ pöördub Justiitsministeeriumi poole ja palub jätta eelnõu esitatud kujul kooskõlastamata või alternatiivselt kooskõlastada üksnes tingimusel, et arvestatakse käesolevas kirjas toodud ettepanekutega.

**Ettepanek 1**. Palume sõnastada § 34 lõige 4 ja selle punkt 3 alljärgnevalt (*täpsustus kaldkirjas*):

„(4) Turbasektori heitkoguste vähendamise eesmärgid võrreldes 2022. aasta *fikseeritud* heitkogusega on järgmised:

„3) 2050. aastaks ei ületa kasvuhoonegaaside *heite ja sidumise vahe 100 000 t CO2 ekvivalenti.*“

**Ettepanek 2.** Palume täiendada eelnõu seletuskirja §-i 27 järgnevaga:

„*Seaduseelnõus seatakse sektorite ülesed heitkoguste vähendamise eesmärgid võrreldes viimase 2024. aasta märtsis valminud riikliku inventuuri andmetega ehk 2022. aasta kasvuhoonegaaside heitkogusega (v.a turba valdkonnas, kus lähtutakse 2022. a andmetest raporteerituna 2023. a inventuuri metoodika kohaselt, kuna eelnõu väljatöötamise ajal metoodikat juba oluliselt muudeti) järgmiselt:...*“

Selgitus: MTÜ Turbaliit palus Advokaadibüroo Sorainen OÜ-l koostada õigusliku analüüsi, mis kinnitab, et eelnõu on vastuolus põhiseaduse § 3 lg-ga 1, § 12 lg-ga 1 ja §-dega 10 ja 31. Turbasektorile seatud eesmärgid toovad kaasa ebavõrdse kohtlemise, ei taga õiguskindlust ning on ebaproportsionaalsed. Õiguskindluse põhimõttega on vastuolus, et turbasektorile ei fikseerita ettenähtavuse tagamiseks üheselt mõistetavaid kasvuhoonegaaside (edaspidi **KHG**) koguseid, mida vähendama peab. Kliimaministeeriumile on teada, et sektori heitmeid arvutav metoodika on praegu vale ja lähiajal oluliselt muutub, kuid sellegipoolest on sektori heitme-eesmärgid jäetud metoodika muutuste määrata. Eelnõu ei kaitse seega sektorit selle eest, et paari aasta pärast võidakse kasutusele võtta uus metoodika, mis vähendab oluliselt baasaasta arvestuslikku heitkoguste taset. Sellisel juhul peab turbasektor heitmeid vähendama veel lühema aja jooksul ja suuremates kogustes või isegi ilma põhjuseta.

Eelnõu kohaselt peab turbasektor 2050. aastaks saavutama KHG ja heite sidumise tasakaalu (§ 34 lg 4 p 3). Eesmärki on seletuskirjas põhjendatud sellega, et sektor on heitmemahukas ning vajadus on suunata tööstuse teravik kohapealsele turba väärindamisele[[1]](#footnote-1). Eelnõu põhineb TalTechi uuringul, mille kohaselt on keeruline leida viisi KHG eelarve piiresse mahtumiseks, kui tootmine säilib.[[2]](#footnote-2) Mitmetes avalikes sõnavõttudes on Kliimaministeeriumi ametnikud ekslikult väitnud, et turba tootmise ja kasutuse emissioon moodustab 10% Eesti kasvuhoonegaaside emissioonist. See on ebaõige.

Kliimaministeeriumile on teada, et sektori heitmeid arvutav metoodika on praegu vale ja lähiajal oluliselt muutub. Inventuuri metoodika on tegelikkuses uuendamisel ja paljudel juhtudel tegeleb riik ka ise vastava arendustegevusega. Vahepeal avaldatud uuringute tulemused kinnitavad, et turbasektor mahub talle kuni 2050. aastani eraldatud kasvuhoonegaaside eelarvesse tänaseid tootmismahtusid piiramata, rakendades teadus-arendustegevuste tulemusi ja leevendusmeetmeid ning viies ellu tehnoloogilisi uuendusi. Seega on TalTech’i töös toodud järeldus kehtiv üksnes tingimuslikult ja sektori tegevuse piiramine ei ole põhjendatud kuna kliimaeesmärgid on täidetavad ka teisiti.

Kliimaministeerium on moodustanud ka asekantsleri tasemel eraldi töörühma „Maa- ja mullakasutuse juhtimissüsteem mullastiku teenuste efektiivseks ja jätkusuutlikuks kasutamiseks, elurikkuse kaitseks ja kliimamõju vähendamiseks.” Näiteks selgub juhtrühma protokollist, et töörühm otsib võimalusi kuidas metoodika arendamise kaudu aruandluse kvaliteeti parandada ja Eesti emissioone vähendada[[3]](#footnote-3). Viidatud töörühma protokollide kaudu tunnistab riik, et turba puhul esineb praeguses raporteerimise metoodikas vigu, kuid ei ole nõus seda avalikult tunnistama. Teisalt tõendab riigi tegevus, et metoodika arendamine on aruandluse ja kliimaeesmärkides saavutamise seisukohast põhjendatud ja vajalik. Seega riik viib ellu tegevusi, millele vajadusele on sektor korduvalt viidanud, kuid mida riik turbasektori puhul emissiooni vähendamise meetmena ei arvesta, samas kui kavatseb seda arvestada teistes maakasutuse kategooriates. Tegu on põhjendamatu ebavõrdse kohtlemisega.

Eelnõu ei kaitse seega sektorit selle eest, et paari aasta pärast võidakse kasutusele võtta uus metoodika, mis vähendab oluliselt, isegi kuni 50% metoodika muutmise eelse seisuga võrreldes, baasaasta arvestuslikku heitkoguste taset. Sellisel juhul peab turbasektor heitmeid vähendama veel lühema aja jooksul ja suuremates kogustes. Järelikult tuleb ettenähtavuse tagamiseks baasaasta heitkogused fikseerida. Metoodika arendamine on vastavuses raporteerimise põhimõtetega ja Euroopa Liidu tasemel LULUCF määruses kohustuslikuks tehtud.

Lisaks on eelnõu mõjud sektorile jäetud sisuliselt hindamata. Eelnõu seletuskirja lehekülje 89 kohaselt hinnatakse mõju sektorile maapõueseaduse koostamisel, kuigi juba olemasolevaid eesmärke arvestades on prognoositud töökohtade ja müügitulu langus 2040. aastaks kuni 45%. Üksnes turbasektorile on seatud aastaks 2050 kliimaneutraalsuse eesmärk. Seejuures tähendab kliimaneutraalsuse eesmärk sektorile sisuliselt turbatootmise lõpetamist. Hea õigusloome tava nõuab põhjalikult eelnõu mõjude analüüsimist, sh sotsiaalse ja majandusliku mõju analüüsi. Eelnõus ei ole hinnatud ka põhiseaduspärasust – seletuskirjast ei leia ebavõrdse kohtlemise ega metoodika muutustest tuleneva ettevõtlusvabaduse riive proportsionaalsuse analüüsi.

**Ettepanek 3.** Palume täpsustada eelnõu §-i 54 selliselt, et 2026. aasta asemel tuleb muudatused töötada välja hiljemalt 2029. aastaks, sest teadustöö tulemused valmivad 2028. aastal (*täpsustus kaldkirjas*):

„Kliimaministeerium töötab välja käesoleva seaduse § 34 lõikes 4 sätestatud turbasektori eesmärkide saavutamiseks vajalikud turba kaevandamise põhimõtete muudatused ja esitab maapõueseaduse muutmiseks ettepaneku *2029.* aasta 1. jaanuariks, vajaduse korral ka ettepanekud maapõueseaduse alusel antud õigusaktide muutmiseks.“

**Selgitus:** Eelnõu näeb ette, et turbasektori eesmärkide saavutamiseks vajalikud turba kaevandamise põhimõtete muudatused töötatakse välja maapõueseadusega 2026. aasta 1. jaanuariks. Nii lühikese tähtaja määratlemine ei ole põhjendatud, sest eelnõuga kavandatud turbarevisjon (vt seletuskiri, lk 83) valmib lepingu[[4]](#footnote-4) kohaselt alles 2028. aastal. Turbrevisjoni raames valminud teadusuuringu eesmärk on töötada välja riikliku kasvuhoonegaaside inventuuri mõistes turbatootmisalade, sh korrastatud alade, heite hindamise metoodika. Järelikult peavad analüüsi tulemused olema aluseks turbasektori eesmärkide täitmiseks vajalike meetmete analüüsimisele ning planeerimisele. Seadusmuudatused peavad tuginema teadustööle, mitte vastupidi.

Eeltoodud põhjustel tuleb eelnõu jätta kooskõlastamata. Lähtudes siiski asjaolust, et eelnõu menetlemisega on kiire ehk eelduslikult ei pöörduta tagasi mõjude sisulise hindamise faasi, teeme alternatiivsed ettepanekud, millega on võimalik tagada eelnõu põhiseaduspärasus ning sektorile vajalik ettenähtavus:

Lisa: Advokaadibüroo Sorainen OÜ õiguslik analüüs kliimakindla majanduse seaduse eelnõu kohta.

Lugupidamisega

/ *allkirjastatud digitaalselt* /

Jüri Tiidermann

Juhatuse esimees

1. Seletuskirja § 34, lk 79. [↑](#footnote-ref-1)
2. Laht, J. Roos, I. Eesti kasvuhoonegaaside eelarve koostamine. Tallinn: TalTech Energiatehnoloogia Instituut, 2024, lk 6. [↑](#footnote-ref-2)
3. Töörühma „Maa- ja mullakasutuse juhtimissüsteem mullastiku teenuste efektiivseks ja jätkusuutlikuks kasutamiseks, elurikkuse kaitseks ja kliimamõju vähendamiseks” 11.11.2024 koosoleku protokoll nr 1-2/24/13, p 3.2. [↑](#footnote-ref-3)
4. Teadusuuring jääksoode KHG bilansist võrdluses kasutuses olevate tootmisaladega ning kõrgemal tasemel metoodika väljatöötamine selle inventuuris raporteerimiseks", nr 4-18/24/4806. [↑](#footnote-ref-4)